Съдържание

# Знаци за операции в LibreOffice Calc

В LibreOffice Calc можете да използвате следните знаци за операции:

## Аритметични операции

Тези операции връщат числови резултати.

Операция | Име | Пример
--- | --- | ---
+ | Събиране | 1+1
- | Изваждане | 2-1
- | Обръщане на знака | -5
* | Умножение | 2*2
/ | Деление | 9/3
% | Процент | 15%
^ | Степенуване | 3^2

Префиксът „-“ (обръщане на знака) има по-висок приоритет от „^“ (степенуване). Например -3^2 е равно на 9, защото е квадрат на отрицателно число.

## Операции за сравнение

Тези операции връщат логическа стойност истина или лъжа.

Операция | Име | Пример
--- | --- | ---
= | Равно | A1=B1
> | По-голямо | A1>B1
< | По-малко | A1<B1
>= | По-голямо или равно | A1>=B1
<= | По-малко или равно | A1<=B1
<> | Различно | A1<>B1

## Операции за текст

Операцията слепва отделни текстове в един текст.

Операция | Име | Пример
--- | --- | ---
& | Конкатенация (слепване) на текстове | "не" & "деля" връща "неделя".

## Операции с обръщения

Тези операции връщат област от нула, една или повече клетки.

Операцията „диапазон“ има най-висок приоритет, след нея е сечението и накрая – обединението.

Операция | Име | Пример
--- | --- | ---
: | Област | A1:C108, A:D или 3:13
! | Сечение | SUM(A1:B6!B5:C12) Изчислява сумата на всички клетки в сечението. В този пример резултатът е сумата на клетките B5 и B6.

~

Конкатенация (обединение)

Приема две обръщения и връща списък от обръщения, който представлява конкатенация от лявото обръщение, последвано от дясното. Дублираните елементи се цитират два пъти.

=COUNT(A1:B2~B2:C3) преброява стойностите в A1:B2 и B2:C3. Забележете, че клетката B2 се преброява два пъти.

=INDEX(A1:B2~C1:D2;2;1;2) избира клетката C2, т.е. първата клетка на втория ред, първата колона от втория диапазон (C1:D2) в списъка с диапазони.

В израз от тип масив не са разрешени списъци от обръщения.

## Приоритет на операциите

Асоциативност и приоритет на операциите от най-високия към най-ниския приоритет.

Асоциативност | Операции | Коментари
--- | --- | ---
Ляво | : | Диапазон.
Ляво | ! | Сечение на обръщения (A1:C4!B1:B5 е B1:B4).
Ляво | ~ | Обединение на обръщения.
Дясно | +,- | Префиксни едноместни операции. Например -5 или -A1. Забележете, че те имат различен приоритет от събирането и изваждането.
Ляво | % | Постфиксна едноместна операция % (деление на 100). Забележете, че тя е допустима с изрази, например B1%.
Ляво | ^ | Степен (2^3 е 8).
Ляво | *,/ | Умножение, деление.
Ляво | +,- | Двуместни операции събиране, изваждане. Забележете, че едноместните (префиксни) + и - имат друг приоритет.
Ляво | & | Двуместна операция конкатенация на низове. Забележете, че „&“ трябва да се екранира, когато е включено в документ на XML.
Ляво | =, <>, <, <=, >, >= | Операции за сравнение равно, различно, по-малко, по-малко или равно, по-голямо, по-голямо или равно.

Префиксният „-“ има по-висок приоритет от „^“, „^“ е лявоасоциативен, а сечението на обръщения има по-висок приоритет от обединението.

Префиксните „+“ и „-“ са дефинирани като дясноасоциативни. Забележете обаче, че типичните приложения, които реализират най-много операторите, дефинирани в тази спецификация, може да ги реализират като лявоасоциативни, защото изчислените резултати ще бъдат еднакви.

Приоритетът може да бъде променен чрез използване на скоби, например „=2+3*4“ дава 14, но „=(2+3)*4“ дава 20.

Теми, свързани с показаната

OpenDocument v1.3 part 4, Formula Operators (на английски)